Asbjørn Olsen

Asbjørn Olsen (født 12. januar 1890 i Trondhjem, død 30. juli 1965 i Namsos) var en norsk dampskipsekspeditør, skipsmegler og politiker (H).

Han var sønn av kontorist Johan Odin Olsen og hustru Marie Gurine Sæther. Familien flyttet fra Trondhjem til Namsos i 1905, og Asbjørn ble konfirmert der. Han giftet seg i 1919 med Constance (Kari) Greiff, datter av overrettssakfører og ordfører Karl Greiff. Blant deres barn var Constance Marie Greiff-Olsen, som ble gift med Nordlands fylkesmann Ole Aavatsmark, sønn av banksjef i Namsos sparebank Olav Aavatsmark og hustru Jorid Ekker.

Han drev firmaet Asbjørn Olsen & Sønner med dampskipsekspedisjon, skipsmeglerkontor, spedisjon og assuranse i Namsos.

Han arbeidet særlig for utbedring av kommunikasjonene i Namdalen, især sjøverts, men også landverts. Han ble styremedlem i Namdalens Aktie-Dampskibsselskab i 1925 og styreformann i 1936, og gikk av for aldersgrensen i 1961. Han var medlem av forstanderskapet i Namsos sparebank, medlem av Namsos bystyre for Høyre og innehaver av en rekke andre kommunale og fylkeskommunale verv. Han var formann i Nord-Trøndelag Høyres fylkesstyre 1957–1959.

Han døde i 1965 og ble gravlagt på Namsos kirkegård.

Referanser 

Norske skipsmeglere
Lokalpolitikere i Namsos
Høyre-politikere i Nord-Trøndelag
Personer fra Namsos kommune
Fødsler i 1890
Dødsfall i 1965